
80. Uradni list RS, št. 80/1998 z dne 27.11.1998

4152. Odlok o določitvi pomožnih objektov za katere ni potrebno lokacijsko dovoljenje, Stran 6352.



Na podlagi 51., 62., 79. in 81. člena zakona o urejanju naselij in drugih posegov v prostor (Uradni list SRS, št. 18/84, 73/85 in 29/86 in (Uradni list RS, št. 26/90, 18/93 in 44/97), 1. in 6. člena navodila o merilih za to, kaj se lahko šteje za objekte oziroma posege v prostor, za katere po zakonu ni potrebno lokacijsko dovoljenje in kaj se lahko šteje za pomožne objekte (Uradni list SRS, št. 27/85) in 9. člena statuta Občine Vojnik (Uradni list RS, št. 26/95) je Občinski svet občine Vojnik na redni seji dne 17. 11. 1998 sprejel

O D L O K 
o določitvi pomožnih objektov za katere  ni potrebno lokacijsko dovoljenje
1. člen

Ta odlok določa vrsto, namen, največjo velikost in način gradnje pomožnih objektov, za katere ni potrebno lokacijsko dovoljenje (v nadaljevanju: pomožni objekti), temveč zadostuje odločba o dovolitvi priglašenih del.

2. člen

Pomožni objekti so lahko tisti posegi v prostor, ki so namenjeni izboljšavi bivalnih pogojev, kmetijski in drugi dejavnosti. 
Pomožni objekti morajo biti locirani v sklopu funkcionalnega zemljišča osnovnih objektov. 
1. Pomožni objekti pri stanovanjskih hišah so: 
– garaže za osebne avtomobile, zimski vrtovi, drvarnice, deponije za kurivo, vkopane kleti, vrtne ute, shrambe za vrtno orodje, zunanje stopnice in nadstreški, vetrolovi, zunanji bazeni, pri katerih je potrebno upoštevati okoljevarstvene pogoje, do maksimalne tlorisne površine 30 m2; 
– parkirišča za osebne avtomobile, pergole in odprti nadstreški nad dostopom, balkoni in terasami oziroma dovozom do objekta, do maksimalne tlorisne površine 30 m2; 
– dimniki, sončni kolektorji; 
– vrtne dvoriščne ograje pod pogojem, da niso polno zidane, do maksimalne višine 1 m. 
– oporni zidovi terena vse do maksimalne višine 1,5m; 
– rezervoarji za tekoči plin do prostornine 5 m3; 
– postavitev rastlinjakov in toplih gred do največ 30 m2 tlorisne površine; 
– odstranitev objektov do 30 m2 tlorisne površine in 3m višine; 
– zasteklitev balkonov individualnih hiš do maksimalne tlorisne površine 15 m2. 
2. Pomožni objekti namenjeni opravljanju kmetijske dejavnosti: 
– manjši objekti z žičnimi ograjami za rejo malih živali do maksimalne tlorisne površine 30 m2. Te objekte je možno postaviti le na območjih, kjer reja takih živali ni prepovedana s posebnim predpisom; 
– leseni in zidani pritlični hlevi za prašiče in hlevi za drobnico, skednji, kašča in lopa za shranjevanje sena, krme, stelje poljščin in orodja in začasna zavetišča za živino če ne presegajo skupne tlorisne površine 30 m2 in ležijo v sklopu funkcionalnega zemljišča stanovanjskih hiš in gospodarskih objektov, kjer reja takih živali ni prepovedana s posebnim predpisom; 
– leseni dvojni kozolci do maksimalne tlorisne površine 50 m2; 
– zbiralnice mleka do maksimalne tlorisne površine 15m2 (upoštevati je potrebno higiensko-sanitarna določila); 
– manjša gnojišča, ki morajo biti ob cestah in javnih poteh zagrajena z zeleno zaveso, do maksimalne tlorisne površine 30 m2; 
– zbiralniki za gnojnico do 40 m3; 
– strojne lope za garažiranje kmetijske mehanizacije do maksimalne tlorisne površine 30 m2; 
– silosi za shranjevanje živinske krme (pokončni in koritasti) do 90 m3; 
– medposestne vrtne ali dvoriščne ograje, ograje za pašnike ter ograje za zaščito kmetijskih površin pred divjadjo do višine 2 m, se s pisnim soglasjem soseda lahko postavijo na mejo, sicer pa mora biti zunanji rob ograje najmanj 0,5 m od posestne meje; od roba cestnega telesa in javnih poti morajo biti ograje oddaljene najmanj 4 m, s pisnim soglasjem mejašev pa so te ograje lahko tudi bliže. 
K vlogi za priglasitev objektov naštetih v 2. točki 2. člena tega odloka je potrebno predložiti dokazilo o opravljanju kmetijske dejavnosti, ki ga izda Upravna enota Celje, referat za kmetijstvo Oddelka za gospodarstvo, ekonomske odnose in razvoj ter kmetijstvo. 
3. Pri večstanovanjskih objektih 
– zasteklitev balkonov po enotnem projektu za celotno zgradbo; 
– ureditev prostora za smetnjake do maksimalne tlorisne površine 15 m2; 
4. Poslovni objekti 
– nadstrešnice, vetrolovi, zunanje stopnice do maksimalne tlorisne površine 30 m2; 
5. Drugi pomožni objekti 
– kapnice, zajetja pitne vode za največ 3 koristnike, do maksimalne 20 m3; 
– čebelnjaki (po predhodnem soglasju čebelarske družine) do maksimalno 15 m2; 
– dodatna oprema obstoječih parkov, otroških igrišč in počivališč; 
– oznake na zgradbah in javnih površinah, reklamni napisi, turistične opozorilne table, spominska obeležja in skulpture, ki ne zahtevajo dodatne zunanje ureditve okolja; 
– stojala za kolesa z nadstrešnico ob javnih zgradbah v obsegu in izvedbi, ki ne ovira drugih urbanističnih in prometnih ureditev vendar največ do skupne tlorisne površine 30 m2; 
– začasno stoječi objekti do največ 15 m2 tlorisne površine: 
– gradnja manjših čistilnih naprav do 50 PE in odtoka očiščene vode v odvodnik površinskih voda za čiščenje komunalnih odplak; 
– asfaltiranje lokalnih cest, lokalnih zbirnih cest (ulice) in javnih poti, ko se gabariti obstoječe ceste ne spreminjajo; 
– telefonske govorilnice, avtobusna postajališča; 
– manjša igrišča ob šolah in večstanovanjskih objektih, do maksimalne tlorisne površine 90 m2.

3. člen

Postavitev pomožnih objektov ne sme biti v nasprotju s predpisi o varstvu okolja, sanitarnimi, požarnovarstvenimi, vodnogospodarskimi, obrambo in zaščito ter zahtevami v zvezi z varovanjem naravne in kulturne dediščin. Posegi morajo biti skladni z rešitvami v prostorskih sestavinah planskih aktov, s prostorskimi izvedbenimi akti ter z drugimi splošnimi akti občine in z njimi ne smejo biti prizadete pravice in zakoniti interesi drugih oseb.

4. člen

Odmik posameznega pomožnega objekta od sosedove parcelne meje mora biti najmanj 4 m, ob pisnem soglasju soseda pa je odmik lahko tudi manjši. 
S pisnim soglasjem soseda se lahko ograja ali živa meja postavi na posestno mejo, brez soglasja pa naj bo odmik zunanjega roba ograje ali žive meje (do višine 1,5 m) od sosednje parcele 0,5 m. 
Odmik ograj ali žive meje od komunikacij mora biti takšen, da postavitev le-teh ne ovira normalne uporabe zemljišča ter da niso locirane v preglednostnem trikotniku križišča.

5. člen

Skupna površina pomožnih objektov, lociranih na funkcionalnem zemljišču osnovnega objekta, ne sme presegati 30 m2, razen pri postavitvi silosov in kozolcev v sklopu kmetije ter izgradnji igrišč ob večstanovanjskih objektih in šolah. 
Pomožnih objektov na istem funkcionalnem zemljišču ni možno dograjevati s priglasitvami. Gradnja drugih objektov na priglasitev je možna samo z lokacijsko presojo prostora.

6. člen

Nadzorstvo tega odloka opravljajo pristojne inšpekcijske službe v skladu s svojimi pristojnostmi in zakonskimi zadolžitvami in občinska inšpekcija.

7. člen

Z dnem uveljavitve tega odloka preneha veljati odlok o določitvi pomožnih objektov za potrebe občanov in njihovih družin (Uradni list RS, št. 72/95). Ta odlok začne veljati osmi dan po objavi v Uradnem listu RS.

